പച്ചത്തെറിയാണ് എസ്ഐ വിളിച്ചത് എന്നെ തെറി പറഞ്ഞത് കേട്ട് അമ്മയുടെ കണ്ണുനിറഞ്ഞു ഇനിയൊരു പെണ്കുട്ടിയോടും ഇത്തരം മോശം വാക്ക് ഉപയോഗിക്കരുത് അന്യായ പിഴ ചോദ്യം ചെയ്തതിന് അസഭ്യം പറഞ്ഞ ചടയമംഗലം എസ്ഐ ശരണ്ലാലിന് എതിരെ ഗൗരി നന്ദ മുഖ്യമന്ത്രിക്ക് പരാതി നല്കും കൊല്ലം: ബാങ്കിന് മുന്നില് വച്ച് അന്യായമായി പിഴ ചുമത്തിയത് ചോദ്യം ചെയ്ത ഗൗരി നന്ദയെ അസഭ്യം പറഞ്ഞ ചടയമംഗലം എസ്ഐ ശരണ് ലാലിനെതിരെ മുഖ്യമന്ത്രിക്ക് പരാതി നല്കും. സ്ത്രീത്വത്തെ അപമാനിക്കുന്ന വാക്കുകളാണ് എസ്ഐ പറഞ്ഞതെന്ന് ഗൗരിനന്ദ പറഞ്ഞു. കൂ... ചേര്ത്ത് വിളിക്കുന്ന പച്ചത്തെറിയാണ് എസ്ഐ വിളിച്ചതെന്നും പൊലീസുദ്യോഗസ്ഥര് പാലിക്കേണ്ട സാമാന്യ മര്യാദകളൊന്നും തന്നെ എസ്ഐ കാണിച്ചില്ലെന്നും ആക്ഷേപമുണ്ട്. ഇതിന്റെ അടിസ്ഥാനത്തിലാണ് മുഖ്യമന്ത്രിക്ക് പരാതി നല്കുന്നത്. അസഭ്യം പറഞ്ഞതിനാലാണ് പൊലീസുമായി വലിയ ഒച്ചപ്പാടുണ്ടാക്കേണ്ടി വന്നത്. ഇല്ലെങ്കില് ഒരിക്കലും ഇതു പോലെ പ്രശ്നം വഷളാവുകയില്ലായിരുന്നു. എന്നെ തെറിപറഞ്ഞത് കേട്ട് അമ്മയുടെ കണ്ണു നിറഞ്ഞു. വേഗം അവിടെ നിന്നും പോകാമെന്ന് പറഞ്ഞെങ്കിലും എന്നെ തെറി വിളിച്ചത് ഒട്ടും സഹിക്കാന് കഴിയാത്തതായിരുന്നു. ഇനിയൊരു പെണ്കുട്ടിയോടും ഇത്തരം മോശം വാക്ക് ഉപയോഗിക്കാന് ഇടവരരുത്. അതിനാണ് പരാതി നല്കുന്നതെന്നും ഗൗരി നന്ദ മറുനാടനോട് പറഞ്ഞു. തിങ്കളാഴ്ച ചടയമംഗലം സര്ക്കാര് ആശുപത്രിയില് അമ്മ സുമയുടെ ചെവി വേദനയ്ക്ക് ചികിത്സയ്ക്കായി പോയതാണ്. മരുന്ന് വാങ്ങാനായി എ.ടി.എമ്മില് നിന്നും പണം എടുക്കാനായി ഗൗരി ബാങ്കിന് മുന്നില് എത്തിയപ്പോഴാണ് പൊലീസ് പിഴ ചുമത്തുന്ന നോട്ടീസ് നല്കുന്നത് ശ്രദ്ധയില്പെട്ടത്. തിരിച്ചിറങ്ങിയപ്പോള് ഷിഹാബുദീന് പൊലീസുകാരുമായി തര്ക്കിക്കുന്നതു കണ്ടാണ് കാര്യം എന്തെന്ന് തിരക്കിയത്. ഷിഹാബുദീന് താന് ബാങ്കില് പണമെടുക്കാന് വന്നതാണെന്നും അന്യായമായി പിഴ ചുമത്തി പൊലീസ് നോട്ടീസ് തന്നെന്നും പറഞ്ഞു. ഇവരോട് പറയണ്ട ഉയര്ന്ന പൊലീസ് ഉദ്യോഗസ്ഥനോട് പരാതി പറയാമെന്ന് ഗൗരി പറഞ്ഞപ്പോഴാണ് എസ്ഐ സാമൂഹിക അകലം പാലിച്ചില്ലെന്ന് കാട്ടി ഗൗരിക്കും നോട്ടീസ് നല്കിയത്. ഇതോടെയാണ് ഗൗരിയും പൊലീസുകാരും തമ്മില് തര്ക്കമുണ്ടാകുന്നത്. സംഭവത്തെ പറ്റി ഗൗരി നന്ദ പറയുന്നത് ഇങ്ങനെ ഞാന് ആശുപത്രിയില് പോയിട്ട് എടിഎമ്മില് നിന്ന് പൈസ എടുക്കാന് കയറിയതായിരുന്നു. എടിഎമ്മില് മറ്റാരും ഉണ്ടായിരുന്നില്ല. തൊട്ടടുത്തുള്ള ഇന്ത്യന് ബാങ്കിന് മുന്നില് ഒരുപാടുപേര് ഉണ്ടായിരുന്നു. അകലം പാലിച്ചുതന്നെയാണ് ആളുകള് നിന്നിരുന്നത്. എന്നാല് അടുത്തടുത്ത് അഞ്ചും ആറും പേരുമായി ജീപ്പില് വന്ന പൊലീസുകാര് ആള്ക്കാര്ക്ക് എന്തോ എഴുതിക്കൊടുക്കുന്നതും ഒരാള് ചൂടായി പൊലീസുകാരോട് സംസാരിക്കുന്നതും കണ്ടു. പ്രശ്നമെന്താണെന്ന് ചോദിച്ചപ്പോള് അകലം പാലിച്ചു നിന്നിട്ടും പെറ്റി അടയ്ക്കണമെന്നാണ് അവര് പറയുന്നെ എന്നുപറഞ്ഞു. അപ്പോള് ഇവിടെക്കിടന്ന് ശബ്ദമുണ്ടാക്കിയിട്ട് കാര്യമില്ല, ഈ സാറിന്റെയും ഉയര്ന്ന ഉദ്യോഗസ്ഥരുണ്ട്. അവിടെപ്പോയി പരാതിപ്പെട്ടാല് മതിയെന്ന് ഞാന് പറഞ്ഞു. ഇതിനിടെ മറ്റൊരു സാര് പേരു വിളിച്ചു ചോദിച്ചു. ഗൗരി എന്ന് പറഞ്ഞപ്പോള് അഡ്രസും ചോദിച്ചു. എന്തിനാണ് അഡ്രസ് എഴുതുന്നതെന്ന് ചോദിച്ചപ്പോള് അകലം പാലിച്ചില്ല അതുകൊണ്ട് പെറ്റി എഴുതാനാണെന്ന് പറഞ്ഞു. അപ്പോ ഞാന് ചോദിച്ചു സാറ് പെറ്റിയാണോ എഴുതുന്നെ? ഞാന് മാസ്ക് വെച്ചിട്ടുണ്ട്, എടിഎമ്മില് ഞാന് മാത്രമേ ഉണ്ടായിരുന്നുള്ളൂ. ആ അങ്കിളിനോട് എന്താ ഇഷ്യു എന്നുമാത്രമാ ഞാന് ചോദിച്ചത്. അത്രേ ചെയ്തുള്ളൂ എന്ന് പറഞ്ഞപ്പോള് കൂടുതല് നിയമങ്ങളൊന്നും പഠിപ്പിക്കേണ്ടെന്ന് സാര് പറഞ്ഞു. നിയമങ്ങള് അറിഞ്ഞുകൂടെങ്കില് പഠിക്കണമെന്ന് ഞാനും പറഞ്ഞു. അപ്പോ പറഞ്ഞു ഉത്തരവാദിത്വമാണെന്ന്. ഇതൊന്നുമല്ല ഉത്തരവാദിത്വം സാര് ചെയ്തത് തെറ്റാണെന്ന് പറഞ്ഞു. ഇതിനിടെയാണ് എസ്ഐ അസഭ്യ വാക്ക് പറഞ്ഞത്. അപ്പോഴാണ് തനിക്കും ശബ്ദമുയര്ത്തേണ്ടി വന്നത്. ഞാന് അങ്ങോട്ട് ബഹുമാനത്തോടെ സംസാരിച്ചിട്ടുണ്ട്, തിരിച്ചും ആ ബഹുമാനം വേണമെന്ന് പറഞ്ഞപ്പോള് കൂടുതല് പഠിപ്പിക്കേണ്ടെന്ന് പറഞ്ഞു. പെണ്ണായതുകൊണ്ട് ഒന്നും ചെയ്യുന്നില്ലെന്നും ആണായിരുന്നേല് പിടിച്ചുതള്ളിയേനെയെന്നും എസ്ഐ പറഞ്ഞു. പെണ്ണ് ചോദ്യംചെയ്താലും ആണ് ചോദ്യംചെയ്താലും ഒരു പോലെയാണെന്ന് പറഞ്ഞപ്പോള് കൂടുതല് സംസാരിക്കണ്ട, ഉയര്ന്ന ഉദ്യോഗസ്ഥനോട് പരാതിപ്പെട്ടോ എന്നും പറഞ്ഞു. ശരിയെന്നും പറഞ്ഞ് ഞാന് വീട്ടിലെത്തി. ഇത്രയും സംഭവങ്ങളാണ് അവിടെ നടന്നത്. എന്നാല് അവിടെ നടന്ന സംഭവങ്ങള് സോഷ്യല് മീഡിയയില് വൈറലായതോടെയാണ് പൊലീസ് കൃത്യ നിര്വ്വഹണം തടസപ്പെടുത്തി എന്ന് കാട്ടി കേസ് എടുത്തത്. പക്ഷേ സോഷ്യല് മീഡിയയില് വലിയ പ്രതിഷേധം ഉയര്ന്നതോടെ പൊലീസ് കേസ് പിന്വലിക്കുകയായിരുന്നു. പൊലീസിന്റെ ഭാഗത്ത് നിന്നുമുള്ള അപമാനം ഒട്ടും സഹിക്കാനാവാത്തതിനാല് ഇപ്പോള് പരാതി നല്കാനുള്ള തീരുമാനം കൈക്കൊള്ളുകയായിരുന്നു. കൂടാതെ സാധാരണ ജനങ്ങളെ കോവിഡിന്റെ പേരില് പൊലീസ് പീഡിപ്പിക്കുന്ന സംഭവങ്ങള് ആവര്ത്തിക്കാതിരിക്കാനുള്ള നടപടികള് കൂടി ആവശ്യപ്പെടുമെന്നും ഗൗരി പറഞ്ഞു. Stories you may Like